b"\n_START_ARTICLE_\nHippolytus av Roma\n_START_PARAGRAPH_\nHippolytus av Roma, eller Hippolyt eller Hippolytos, (f\xc3\xb8dt ca. 170 i Roma, d\xc3\xb8d 235 p\xc3\xa5 Sardinia) var en av den tidligste kristendoms betydeligste skribenter. Han betegnes som kirkefader, var tilsynelatende i en overgang motpave og etter sin d\xc3\xb8d k\xc3\xa5ret til helgen som Sankt Hippolytus.\n_START_SECTION_\nBiografi\n_START_PARAGRAPH_\nHippolytus m\xc3\xa5 v\xc3\xa6re f\xc3\xb8dt i annen halvdel av det 2. \xc3\xa5rhundre, sannsynligvis i Roma, men muligens med bakgrunn fra Lilleasia. Han omtales av Photius (i hans Bibliotheca) som disippel av Irenaeus eller som tilh\xc3\xb8rende dennes teologiske retning._NEWLINE_Han var presbyter i den romerske kirke under biskop Zefyrinus i begynnelsen av 200-tallet, og en ung Origenes h\xc3\xb8rte ham undervise og forkynne. _NEWLINE_P\xc3\xa5 grunn av uenigheter om teologiske sp\xc3\xb8rsm\xc3\xa5l og kirkens disiplin kom Hippolytus i \xc3\xa5pen konflikt med Zephyrinus, som han beskyldte for \xc3\xa5 n\xc3\xa6rme seg monarkianismen, som ble ansett for \xc3\xa5 v\xc3\xa6re en kjettersk bevegelse, samt for \xc3\xa5 undergrave den kristne kirkes disiplin ved \xc3\xa5 la folk som hadde gjort seg skyldige i grove forbrytelser komme tilbake til kirken._NEWLINE_Det kom til et brudd med paven, og da Zephyrinus d\xc3\xb8de, og det skulle velges ny pave i 217, var Hippolytus og en markant del av den romerske kirke misforn\xc3\xb8yd med valget av Callistus som hans etterf\xc3\xb8lger, s\xc3\xa5 Hippolytus ble valgt som pave parallelt med ham. Denne situasjonen har oppst\xc3\xa5tt flere ganger senere i historien, og man omtaler den uoffisielle paven som motpave. Hippolytus regnes som regel for \xc3\xa5 v\xc3\xa6re den f\xc3\xb8rste motpave._NEWLINE_Under den romerske keiser Maximinus I Thrax opplevde den kristne kirke store forf\xc3\xb8lgelser, og Hippolytus ble sammen med Callistus' etterf\xc3\xb8lger, pave Pontian I, deportert til Sardinia i 235, hvor begge d\xc3\xb8de. P\xc3\xa5 det tidspunkt var Hippolytus \xc3\xa5penbart blitt forsonet med den offisielle kirke, idet likene av b\xc3\xa5de Pontian og Hippolytus det f\xc3\xb8lgende \xc3\xa5r ble bragt til Roma, der de fikk offisielle begravelser._NEWLINE_Ettertiden har tillagt ham en dramatisk d\xc3\xb8d svarende til den som legenden tillegger hans mytologiske navnebror Hippolytos, som angivelig var s\xc3\xb8nn av Theseus. Der var tale om at Hippolytos ble s\xc3\xb8nderrevet ved \xc3\xa5 bli trukket av ville hester, og en s\xc3\xa5 voldsom d\xc3\xb8dsform kombinert med en kristen tro har gitt den historiske Hippolytus helgenstatus.\n_START_SECTION_\nSkrifter\n_START_PARAGRAPH_\nHippolytus er ber\xc3\xb8mt for sin omfattende skribentvirksomhet som omfattet bibelfortolkning, forsvarsskrifter for kristendommen og kirkerett. Dessverre er hans arbeider ikke bevart i en utstrekning eller tilstand som gj\xc3\xb8r det mulig for moderne forskere \xc3\xa5 ha noe fullgodt grunnlag for \xc3\xa5 forst\xc3\xa5 hans betydning._NEWLINE_Blant de best bevarte skrifter er Kommentar til profeten Daniel og Kommentar til H\xc3\xb8ysangen samt et polemisk skrift med tittelen Argument mot alt kjetteri, som er blitt kjent under titlen Philosopumena. Det bestod opprinnelig av ti bind, men bind to og tre er ikke bevart. Selv om verket har v\xc3\xa6rt rost i h\xc3\xb8ye ordelag, regnes det i dag ikke for \xc3\xa5 v\xc3\xa6re s\xc3\xa6rlig viktig. Blant annet er en rekke informasjoner i verket funnet \xc3\xa5 v\xc3\xa6re lite troverdige._NEWLINE_Dessuten skrev Hippolytos if\xc3\xb8lge eldre kirkehistorikere en kirkeordning: \xc2\xabDen apostoliske tradisjon\xc2\xbb, som blant annet omhandler det oldkirkelige katekumenat. Senere er denne tilordningen blitt betvilt."